เคลียร์ใจ
เสร็จสิ้นไปแล้วสำหรับการนัดเคลียร์ใจระหว่างที่ประชุมอธิการบดีมหาวิทยาลัยราชภัฏ กับธนาคารไทยพาณิชย์
4 ก.ค. 2558

โดย...แยกคลองเตย
เสร็จสิ้นไปแล้วสำหรับการนัดเคลียร์ใจระหว่างที่ประชุมอธิการบดีมหาวิทยาลัยราชภัฏ กับธนาคารไทยพาณิชย์ ที่นำโดย ญนน์ โภคทรัพย์ กรรมการผู้จัดการใหญ่ มานั่งคุยเอง กรณีการรับสมัครงานเจ้าปัญหา
งานนี้สรุปได้ความว่า ทุกฝ่ายกลับมาเข้าใจกันดี แบงก์มีคำสั่งให้ยกเลิกและนำประกาศออกจากทุกสื่อทันที พร้อมตั้งคณะกรรมการสอบสวนทางวินัยผู้เกี่ยวข้อง และกำชับให้ดูแลป้องกันมิให้เกิดกรณีเช่นนี้อีก
เท่ากับว่า เงินฝากของมหาวิทยาลัยราชภัฏราว 40 แห่ง ก็จะยังคงนอนปลอดภัยอยู่ในเซฟของไทยพาณิชย์ ซึ่งเป็นเรื่องที่โล่งอกที่สุด เพราะอย่างมหาวิทยาลัยราชภัฏขนาดเล็ก ก็มีเงินฝากด้วยหลายสิบล้านแล้ว แต่หากเป็นมหาวิทยาลัยราชภัฏขนาดใหญ่ ขนาดเงินฝากที่แบ่งเค้กกับแบงก์อื่นๆ มาแล้ว ก็จะอยู่ที่ประมาณ 400-500 ล้านบาท ในขณะที่มหาวิทยาลัยรัฐดังๆ ขนาดใหญ่ มีเงินฝากกันเป็นพันล้านอัพ 
จบกรณี สจล. + มหาวิทยาลัยราชภัฏ ครั้งนี้แล้ว ถ้าปลายปียังมีเคสขึ้นทำแฮตทริกอีก สงสัยคงต้องปิดแบงก์ไปทำบุญใหญ่กันสักวัน